לא מעט שמות קושרו בחודשים האחרונים ככאלו שיכולים לעזוב את ריאל מדריד, אבל אף אחד מהם הוא לא של שחקן רכש שהגיע רק הקיץ, בטח לא עבור 60 מיליון אירו. לוקה יוביץ’, החלוץ הסרבי בן ה-21 שנרכש מפרנקפורט תמורת סכום העתק, לא הצליח להרשים את מאמן הלבנים זינדין זידאן ולפי דיווחים שעלו היום (רביעי) בספרד, הוא עשוי לצאת להשאלה מהבלאנקוס כבר הקיץ.
יוביץ’ הובא בחלון ההעברות הנוכחי כדי להעניק מנוחה לקארים בנזמה ואולי אפילו לתפוס את מקומו של הצרפתי ב-11, אלא שבמהלך משחקי קדם העונה שקיימו הלבנים הוא לא הצליח להרשים בהזדמנויות שקיבל, וזיזו נוטה לסמוך כרגע יותר על בנזמה המתבגר, שסיים את העונה שעברה בקצב כיבושים פשוט מסחרר ועם 30 גולים בסך הכול.
בעונה החולפת, הסרבי הרשים עם 25 שערים במדי פרנקפורט בכל המסגרות, והוא סחף אותה לחצי גמר הליגה האירופית. ריאל נאבקה במשחקי קדם העונה שלה ולא הצליחה להוציא תוצאות טובות, כאשר מרבית שחקני הרכש שלה לא הרשימו ואדן הזאר כבש רק שער אחד. השחקן עצמו לא רוצה לעזוב, ואחת הסיבות ליכולת הדלה שהפגין מאז שהגיע היא פציעה עמה נאלץ להתמודד.